b'\n_START_ARTICLE_\nBarhan\n_START_PARAGRAPH_\nBarhan je sipina v obliki polmeseca, nastala z vetrno akumulacijo. Barhani nastanejo tam, kjer ima veter ve\xc4\x8dinoma stalno smer. Razvijejo se iz obi\xc4\x8dajne sipine, ki je na sredini vi\xc5\xa1ja kot na krajnih delih, kar povzro\xc4\x8di, da se oba krajca, ki morata pred oblikovanjem barhana le\xc5\xbeati pre\xc4\x8dno na smer vetra, za\xc4\x8dneta v smeri vetra premikati hitreje kot osrednji del, saj se pri krajcih prenese manj materiala. Sipina dobi obliko polmeseca in se lahko nato letno premakne za nekaj 10 metrov v smeri pihanja (odvisno od velikosti). Barhani se pogosto pojavljajo v skupinah; v vi\xc5\xa1ino dose\xc5\xbeejo do 30 m, v dol\xc5\xbeino pa do 300 m. Beseda\xc2\xa0\xc2\xbbbarhan\xc2\xab\xc2\xa0je turkmenskega izvora._NEWLINE_Kljub redkemu ozra\xc4\x8dju barhani nastajajo tudi na Marsu.'